Tampereen rautatieaseman pihassa ei enää odoteta kyytiläisiä ilmaiseksi – Odotusmaksu voimaan tammikuun alussa, valvonta toimii 24/7

Tampereen rautatieaseman piha-alueella autossa odottaminen on jatkossa maksullista. Mikäli rautatieaseman pihaan ajaa ajoneuvollaan odottamaan junasta saapuvaa, on maksettava pysäköintimaksu. Myös taksien odotusaika muualla kuin takseille osoitetuilla paikoilla muuttuu maksulliseksi. Muutokset astuvat voimaan vuodenvaihteessa, kun pysäköinninvalvontayritys Pysäköintiturva ottaa piha-alueen valvomisen hoitaakseen 1. tammikuuta. Muutoksilla pyritään puuttumaan Tampereen rautatieaseman pihan villeihin pysäköintikäytäntöihin. Ongelma rautatieaseman pihassa on Pysäköintiturvan toimitusjohtaja Esa Vuoren saamien lähtötietojen mukaan ollut nimenomaan pitkäaikainen odottaminen ajoneuvossa. Hän nostaa esiin myös pysäköintimaksujen maksamattomuuden sekä ajoneuvojen pitkäaikaisen säilyttämisen alueella. – Silloin ennestään vähäisiin pysäköintipaikkoihin ei tule tarpeeksi kiertoa, eikä asiallinen pysäköintikään ole mahdollista, Vuori toteaa. Valvonta toimii ympäri vuorokauden Pysäköintiturvan henkilökunnan lisäksi pysäköintiä valvoo jatkossa rautatieasemalla jo aiemmin toiminut vartiointiliike. – Vartiointiliikkeellä on 24/7 miehitys kohteessa, eli valvonta ja seuranta toimivat kyllä. Vuoren mukaan henkilön jättäminen rautatieasemalle on jatkossa mahdollista harkinnanvaraisesti ”niissä kohdin, joissa kyseinen toiminto on mahdollistettu ja sallittu”. Käytännössä kohta tai kohdat, joissa matkustajan jättäminen rautatieasemalle on luvallista, tullaan merkitsemään. Vuoren mukaan kohta tai kohdat täsmennetään merkinnöin ja maalauksin viimeistään ensi kesänä. – Valvontaa suoritetaan kohteen ominaispiirteet huomioiden. Kyseessähän on kiinteistö, jossa kuitenkin matkustajien tuomista ja viemistä tapahtuu ja tulee sallitustikin tapahtua, Vuori sanoo. Pysäköintiturvan tiedossa ei ole, että rautatieaseman pihaan asennettaisiin puomeja pysäköinninvalvonnan tueksi. Asia on Vuoren mukaan jatkossa kiinteistönomistajan uudelleen harkittavissa. Juttua päivitetty 27.12.2019 kello 10.13: Päivitetty juttu kauttaaltaan Esa Vuoren kommenteilla.